CELEX: 62015TN0296
Language: el
Date: 2015-06-05 00:00:00
Title: Υπόθεση T-296/15: Προσφυγή της 5ης Ιουνίου 2015 — Industrias Químicas del Vallés κατά Επιτροπής

3.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 254/19
            
         Προσφυγή της 5ης Ιουνίου 2015 — Industrias Químicas del Vallés κατά Επιτροπής
   (Υπόθεση T-296/15)
   (2015/C 254/22)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Industrias Químicas del Vallés, SA (Mollet del Vallès, Ισπανία) (εκπρόσωποι: C. Fernández Vicién, I. Moreno-Tapia Rivas και C. Vila Gisbert, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να μην εφαρμόσει τον κανονισμό (ΕΚ) 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά, και ειδικότερα το άρθρο του 24 και την παράγραφο 4 του παραρτήματος II αυτού·
            
         
               —
            
            
               να ακυρώσει τον εκτελεστικό κανονισμό (ΕΕ) 2015/408 της Επιτροπής, της 11ης Μαρτίου 2015, σχετικά με τη διάθεση φυτοπροστατευτικών προϊόντων στην αγορά και τον καθορισμό καταλόγου υποψηφίων προς υποκατάσταση ουσιών, ο οποίος περιελήφθη στο παράρτημά του, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
   
               1.
            
            
               Κατά τον πρώτο λόγο, ο εκτελεστικός κανονισμός εκδόθηκε βάσει παράνομης διατάξεως, καθόσον ο κανονισμός (ΕΚ) 1107/2009 του Ευρωπαϊκού Κοινοβουλίου και του Συμβουλίου, σχετικά με τη διάθεση φυτοπροστατευτικών προϊόντων στην αγορά, είναι αντίθετος προς το δίκαιο της Ευρωπαϊκής Ένωσης, επειδή:
               
                           —
                        
                        
                           Είναι αντίθετος προς την αρχή της προλήψεως, καθόσον προβλέπει μηχανισμό υποκαταστάσεως των δραστικών ουσιών βάσει υποθετικών κινδύνων η ύπαρξη των οποίων δεν αιτιολογήθηκε αντικειμενικώς.
                        
                     
                           —
                        
                        
                           Στον βαθμό που αφορά εγκεκριμένες ουσίες, είναι αντίθετος προς την αρχή της αναλογικότητας, καθόσον βαίνει πέραν του απολύτως αναγκαίου μέτρου για την επίτευξη του σκοπού της διασφαλίσεως υψηλής προστασίας.
                        
                     
                           —
                        
                        
                           Στρεβλώνει τον ανταγωνισμό στην εσωτερική αγορά, καθόσον προωθεί την αντικατάσταση ουσιών υπό τους όρους που προβλέπει· και
                        
                     
                           —
                        
                        
                           Παραβιάζει την υποχρέωση αιτιολογήσεως όσον αφορά το κριτήριο της «σημαντικής αναλογίας μη δραστικών ισομερών», που προβλέπεται στο παράρτημα II, σημείο 4, του κανονισμού (ΕΚ) 1107/2009.
                        
                     
         
               2.
            
            
               Κατά τον δεύτερο λόγο, ο κανονισμός (ΕΕ) 2015/408 παραβιάζει την υποχρέωση αιτιολογήσεως, καθόσον δεν είναι δικαιολογημένη η συμπερίληψη του Metalaxil στον κατάλογο των υποψήφιων προς αντικατάσταση ουσιών βάσει επιστημονικών και τεχνικών κριτηρίων και παραβιάζει την αρχή της απαγορεύσεως των διακρίσεων όσον αφορά το Metalaxil-M.
            
         
               3.
            
            
               Κατά τον τρίτο λόγο, ο κανονισμός (ΕΕ) 2015/408 παραβιάζει την αρχή της αναλογικότητας αναφορικά με τους σκοπούς της μειώσεως των κινδύνων για την υγεία και το περιβάλλον, τους οποίους προωθεί η Ευρωπαϊκή Ένωση.